Page:Ludus Coventriae (1841).djvu/314

 Cryst stode on his fete as meke as a lom, And we loyn stylle lyche ded men tyl he bad us ryse; Whan we were up, fast handys we leyd hym upon, But ȝet me thought I was not plesyd with the newe gyse.

Therfore takyth now ȝour cowncel and avyse ȝou ryth weyl, And beth ryth ware that he make ȝou not amat; ffor be my thryfte I dare sweryn at this seyl, ȝe xal fynde hym a strawnge watt!

Here bryng thei Jhesus beforn Annas and Cayphas, and on xal seyn thus,

Lo! lo! lordys, here is the man That ȝe sent us fore. Annas. Therfore we cone ȝou thanke than, And reward ȝe xal have the more.

Jhesus, thou art welcome hedyr to oure presens; Ful oftyn tymes we han the besyly do sowth; We payd to thi dyscyple for the thretty pens, And as an ox or an hors we trewly the bowth. Therfore now art oure as thou standyst us before; Sey, why thou ast trobelyd us and subvertyd oure lawe? Thou hast ofte concludyd us, and so thou hast do more, Wherfore it were ful nedful to bryng the a dawe.

Cayphas. What arn thi dysciplys that folwyn the aboute? And what is thi doctryne that thou dost preche? Telle me now somewhath, and bryng us out of doute, That we may to othere men thi prechyng forth teche. Jhesus. Al tymes that I have prechyd, opyn it was don In the synagog or in the temple, where that alle Jewys com: Aske hem what I have seyd, and also what I have don; Thei con telle the my wordys, aske hem everychone.